**GORENJSKA**

**sobota, 8. 11. 2014 ob 18.00**

MEŠANI PEVSKI ZBOR "MUSICA VIVA" KRANJ – PRIMSKOVO

zborovodja Aleš Gorjanc

LJUDSKO IZROČILO NAŠIH SOSEDOV

Vsak narod je ponosen na svoje ljudsko izročilo. Slovenci pri tem nismo izjema. Imamo pravo bogastvo ljudskih pesmi! Kaj pa sosednji narodi: Hrvati, Madžari, Avstrijci, Italijani? Njihove dežele so nam po kilometrih zelo blizu, kaj pa po ljudskem izročilu. V projektu vam želimo predstaviti po eno ljudsko pesem iz vsake sosednje države. Slišali in začutili boste podobnosti in neverjetne kontraste z našim ljudskim izročilom. Hitro boste lahko ugotovili, da smo si z nekaterimi deželami v ljudskem izročilu v določenih delih podobni, medtem ko imajo druge dežele povsem drugačno zgodovino in posledično tudi drugačno izraznost ljudskih pesmi.

* Koroške ljudske pesmi so nam zelo blizu in nam zvenijo domače, lahko pa so zelo podobne avstrijskemu izročilu.
* Temperament v madžarski skladbi je zelo svojevrsten, razgiban, sočen.
* Italija je znana po mehkem jeziku in spevnih skladabah. Njihove “kancone” nam božajo dušo.
* Hrvaške ljudske pesmi so nam kar domače, saj imajo podoben zven kot naše. Določene njihove pokrajine pa se lahko izražajo s povsem svojevrstnim slogom.

Slišali boste podobnosti in razlike z našo pesmijo in prav v tem je lahko čar poslušanja.

Zoltán Kodály (1882–1967):

TÚRÓT ESZIK A CIGÁNY

(madžarska ljudska)

Josip Štolcer-Slavenski (1896–1955):

JESENSKE NOČI

(hrvaška ljudska)

Josef Wolfgang Ziegler (1906–2000):

MEIN SCHATZ HAT MI GRÜSSN LASSN

(avstrijska ljudska)

Ivo Meini (1935):

LA VERANDA

(italijanska ljudska)

 \*\*\*\*\*\*\*\*\*\*\*\*\*\*\*\*\*

MEŠANI PEVSKI ZBOR ANTONA TOMAŽA LINHARTA, RADOVLJICA

zborovodkinja Metka Magdič

klavir Andrej Benedik, klarinet Miran Mozetič

SLOVENSKE POPEVKE Z JAZZOVSKIM PRIDIHOM

Mešani pevski zbor Antona Tomaža Linharta deluje v Linhartovem mestu že 22 let. Na koncertu ob 20. obletnici našega zbora in hkrati ob 50. obletnici festivala Slovenska popevka smo v program vključili tudi nekaj zimzelenih popevk. Vse ljudske, ponarodele in umetne pesmi, napisane za zbor, so del naše kulturne identitete. Pomemben del tega izročila so tudi slovenske popevke, ki so rdeča nit tokratnega nastopa MePZ Antona Tomaža Linharta iz Radovljice.

V svoj program smo vključili priredbe slovenskih popevk za mešani pevski zbor različnih avtorjev. Ti so nam dobrohotno dovolili, da popevke izvajamo ob jazzovsko obarvani improvizirani instrumentalni spremljavi. Nastal je izbor pesmi, ki smo ga poimenovali: Slovenske popevke z jazzovskim pridihom. Najprej bo na vrsti *Zemlja pleše*, pri kateri se klavirju pridruži klarinet. Za tem bo na vrsti venček popevk, ki jih ob klavirju zapojemo v enem kosu, in sicer: *Ti si moja ljubezen*, *Ljubljančanke*, *Brez besed*. Prva in tretja iz venčka sta nežni, malo zaljubljeni popevki, druga je bolj dinamična in nagajiva. Za instrumentalno spremljavo se zahvaljujemo Andreju Benediku za klavirjem in klarinetistu Miranu Mozetiču.

Mojmir Sepe (1930)/Samo Ivačič (1974):

ZEMLJA PLEŠE

(Gregor Strniša)

Jure Robežnik (1933)/Neža Žgur (1987):

TI SI MOJA LJUBEZEN

(Elza Budau)

Jure Robežnik (1933) Neža Žgur (1987):

LJUBLJANČANKE

(Dušan Velkaverh)

Mojmir Sepe (1930):

BREZ BESED

(Elza Budau)

 \*\*\*\*\*\*\*\*\*\*\*\*\*\*\*\*\*

MEŠANI PEVSKI ZBOR IGNACIJ HLADNIK, TRŽIČ

zborovodja Tomaž Meglič

MOKRANJČEVI ŠOPKI

Program je izbran ob 100. obletnici Mokranjčeve smrti. Nekoč več, zdaj manj izvajani rukoveti pri nas in to, da je letos jubilejno leto skladateljeve smrti sta razloga, da sem za letošnjo temo izbral prav njegove (Mokranjčeve) skladbe. S tem želim predstaviti del njegove glasbene dediščine tudi v Sloveniji. K temu me je spodbudilo tudi to, da do zdaj, kot vem, na znanih tematskih nastopih (Sozvočenjih) nihče ni izvajal rukovetov. Ti so nastali v letih 1883–1909, beseda pa je glasbeni izraz, sinonim za rapsodijo umetniško obdelanih in med sabo povezanih ljudskih pesmi. Skladatelj je premišljeno izbral ljudske melodije in jih formiral po sorodnosti teme ali kraja, iz katerega izhajajo. Ljudske melodije skladatelj ni spreminjal, je pa vztrajal na podrobni umetniški obravnavi tega gradiva, na primer z uporabo polifonije in kontrapunkta. Izbral sem dva rukoveta: *VI. rukovet* iz skladateljevega rodnega Negotina, ki govori o legendi tega kraja Hajduku Veljku, in *X. rukovet*, ki je bil napisan v času skladateljeve najvišje umetniške zrelosti in pomeni vrhunec njegove glasbene ustvarjalnosti na področju svetovne glasbe ter popoln obrazec umetniške obdelave ljudskih glasbenih tem.

Steven Stojanović Mokranjac (1856–1914):

VI. RUKOVET

(srbska ljudska)

Steven Stojanović Mokranjac (1856–1914):

X. RUKOVET

(makedonska ljudska)

 \*\*\*\*\*\*\*\*\*\*\*\*\*\*\*\*\*

MEŠANI PEVSKI ZBOR SLAMNIK, IHAN

zborovodkinja Ana Černe Gregorič

ŠOPEK ROŽ

Lepote rož ni mogoče prezreti. Človeka nagovarjajo in mu vzbujajo pozornost z raznovrstnimi oblikami cvetov, pisanimi barvami in izbranimi vonjavami. Rože imajo moč, ob kateri ni mogoče ostati ravnodušen. Človek jim že od pradavnine pripisuje močne zdravilne učinke in globoke simbolične pomene.

Tudi pesmi o rožah imajo podobne zdravilne in simbolične pomene kot rože same. Zelo zanimivo je, da se motiv rož pojavlja v vseh glasbenih zvrsteh, zato pesmi o rožah poznajo in z veseljem prepevajo vse generacije. Napeve poznamo in jih znamo zapeti vsi, če naštejemo le nekatere – *Lepa bela lilija*, *Tri planike*, *Murke*, *Črn tulipan*. Ta raznovrstnost nas je navdihnila pri oblikovanju našega sporeda. Nismo iskali podobnosti, ampak raznovrstnost in posebnosti v pesmih različnih žanrov, ki jih znajo zapeti vse generacije. Želeli smo svoj šopek pesmi.

Šopek rož, ki vam ga predstavljamo, je zgodba, ki pripoveduje o sili, ki vrti svet – o ljubezni. Edinstveni šopek slovenskih ljudskih in umetnih pesmi je povezala in jih zvočno aranžirala Uršula Jašovec.

ŠOPEK ROŽ

*(priredbe in avtorske skladbe Uršule Jašovec)*

DA BI JAZ ZNALA, (ljudsko besedilo iz Cerovca), POD ROŽNATO PLANINO, (slovenska ljudska) RASTI, RASTI ROŽMARIN, (slovenska ljudska), MOJ ROŽMARIN (Ivan N. Resman), Fran Gerbič (1849–1917): ROŽMARIN (Ivan N. Resman), Uršula Jašovec (1986): ROBENTICE

(Kajetan Kovič), Marij Kogoj (1895–1956): ZVONČKI, (Franči Dolenc), Tone Roš: ZVONČKI IN TROBENTICE, (Tone Roš), Urban Koder (1928): CVETJE V JESENI, Mojmir Sepe (1930): PRIDI DALA TI BOM CVET, (Dušan Velkaverh), BELI CVET (slovenska ljudska), Slavko Avsenik (1929): MURKE (Ivan Sivec), Andrej Babić (1977): CVET Z JUGA (Andrej Babić),

Borut Lesjak (1931–1995): NE ČAKAJ NA MAJ, (Fran Milčinski - Ježek)

 \*\*\*\*\*\*\*\*\*\*\*\*\*\*\*\*\*

Ženski pevski zbor Moj spev, Groblje

zborovodja Peter Pogačar

SE TIČICE LEPO POJO

Rdeča nit našega programa so slovenske ljudske v povezavi s pticami, vendar smo izbrali med seboj kontrastne skladbe. Te so iz štirih različno slovensko govorečih pokrajin. Vsaka s svoje strani neba, gledano iz osrednje Slovenije, Bele krajine, Rezije, Prekmurja in Istre. Peta skladba s srede programa je s Cerkljanskega. Ptice v skladbah imajo različen značaj in vlogo: od ptic pevk, prenašalk sporočil, do prepirljive in navihane perjadi. Tudi kompozicijsko smo izbrali različne skladbe, od povsem ljudskega triglasja, do priredb ljudskih in uporabe ljudskih fraz ter omejene aleatorike, s katerima skladatelj ustvari kuliso ptičjega ščebeta in vrišča. Postavitev zbora sledi vsebini skladb. Ljudska pesem se poje v prosti postavitvi in se na sredi programa spremeni v formalno, tako rekoč šolsko postavitev, ob motivu *Stoji učilna zidna*. Tej sledi pesem istrskih Šavrink *Čiv, čiv, čiv, ona mi je rekla*, v kateri se pravzaprav prepletata dve pesmi s podobno tematiko, vendar z različnima ritmom in metrumom. Pri sestavljanju programa smo upoštevali tudi stopnjevanje večglasja, saj začnemo z enoglasjem in končamo z zadnjo skladbo *Beiži ftiček*, pri kateri se v dvozborju pojavi osemglasje, ki pa hkrati prinese tudi najbolj disonantna sozvočja našega programa.

Skladbe so povezane v sklepno celoto z minimalnimi dramskimi koreografskimi elementi in bodo izvedene brez prekinitev.

SE TIČICE LEPO POJO

(belokranjska ljudska)

Pavle Merkù (1927–2014):

ČARNI KUS I.

(rezijanska ljudska)

Aldo Kumar (1954):

TICE

(ljudsko besedilo iz Istre)

Blaženka Arnič Lemež (1947):

ČIV,ČIV,ČIV, ONA MI JE REKLA

(istrska ljudska)

Ambrož Čopi (1973):

BEIŽI, FTIČEK

(prekmurska ljudska)

 \*\*\*\*\*\*\*\*\*\*\*\*\*\*\*\*\*

MOŠKI PEVSKI ZBOR TRIGLAV LESCE – BLED

zborovodkinja Slavica Magdič

LJUBEZEN IZPOD PERESA GORENJSKIH SKLADATELJEV

(*popotovanje nestanovitnega vasovalca*)

Odločili so se predstaviti priredbe ljudskih pesmi štirih gorenjskih skladateljev, ki jih povezuje zgodba o ljubeznih.

Prvi je Uroš Krek, rojen v Lescah in tesno povezan z Gorenjsko, saj je tukaj delal, umrl pa je na Jesenicah. Pesem *Se že svita, bo den* so izbrali zaradi domačega kraja Lesce, saj je pevsko društvo Triglav ustanovljeno in še deluje prav tu. O drugem predstavniku bi lahko povedali le najlepše. To je skladatelj Egi Gašperšič – velik človek v vsakem pogledu. Je prijatelj zbora in tudi njihov najtesnejši sodelavec. Kadar potrebujejo priredbo, samo rečejo in že jo imajo. Ker tudi sam vodi dva moška zbora, ima veliko izkušenj, ki jih rad in nesebično deli s pevskim zborom Triglav Lesce-Bled. Tretji skladatelj, Peter Lipar, ki se je sicer rodil v Mengšu, je vse svoje poklicno življenje deloval v Kranju. Vse njegove skladbe imajo v sebi pečat njegove osebnosti, ki so jo odlikovale iznajdljivost, duhovitost, iskrivost, spevnost in tudi trpkost, izražena v presenetljivih disonantnih postopih, ki pa so bili dosledno in logično izpeljani. Četrti je eden najpomembnejših zborovodij na Slovenskem, Janez Bole. Zborovodkinja ga je osebno poznala, saj sta oba z Brezij na Gorenjskem. Janez Bole je pustil v zborovski glasbi neizbrisen pečat. Zanimivo je, da so starejši pevci v zboru v mladih letih peli pod njegovim vodstvom prav pesem, ki jo bomo zapeli.

Zbor predstavitev štirih gorenjskih skladateljev povezuje z idejo o štiriperesni deteljici: za srečo in kot močne vezi prijateljstva med njimi in njihovi širitvi med ljudmi. Izpostaviti želijo hudomušnost/duhovitost ljudskih pesmi, ljubezen do rodne grude, ljudskih običajev in absolutne iskrenosti, ki jih preprosta besedila pesmi nosijo v sebi.

Štirje pečati, štirje avtorji in neskončni ljudje, ki so zapisali te ljudske pesmi, ki ostajajo v dušah ljudi za vedno in niso nikoli izbrisane. So »samo« neskončne!

*Vse bo izginilo ... zemlja, nebo. Glasba ostala bo, srca napolni z njo ...*

Uroš Krek (1922–2008):

SE ŽE SVITA, BO DEN

(gorenjska ljudska)

Egi Gašperšič (1936):

JAMNIŠKA

(gorenjska ljudska)

Peter Lipar (1912–1980):

ČUKOVA ŽENITEV

(slovenska ljudska)

Janez Bole (1919–2007):

TRI SLOVENSKE NARODNE

(slovenske ljudske)

 \*\*\*\*\*\*\*\*\*\*\*\*\*\*\*\*\*

DROUZ RADOMLJE (KD MLIN), RADOMLJE

zborovodkinja Uršula Jašovec

klavir Meta Podbregar

SKLADATELJICA - POUSTVARJALKA

*"Že kot otrok sem rada improvizirala, se poigravala s toni in odkrivala nove melodije, ampak tega ne štejem kot svoje prve skladateljske podvige, kljub temu da sem nekatere ideje tudi zapisala na papir. Moje prvo resnejše ustvarjanje se je začelo v srednji glasbeni šoli, kot prvo pravo skladbo pa štejem kantato, katero sem napisala leta 2009. Tega je sedaj pet let.*

*V svojem ustvarjanju imam rada raznolikost, kar se kaže tudi v izbranih skladbah za ženski sestav. Od moje interpretacije dveh ljudskih pesmi, upesnitve Makarovičeve pravljice do popolnoma lastne kompozicije lahko slišimo klasične harmonije, kot tudi sodobne zvoke, iskanje drugačnega, slikanje barv tonov in šumov, poigravanje z malimi elementi v besedilu in glasbi. Glasba je vse kar nas obdaja, glasba smo mi. Glasba sem jaz. Glasba si ti."*

Uršula Jašovec (1986):

RASTI, RASTI ROŽMARIN

(slovenska ljudska)

Uršula Jašovec (1986):

COPRNICA ZOFKA

(Svetlana Makarovič)

Uršula Jašovec (1986):

ČE TI NE BOŠ MOJ

(slovenska ljudska)

Uršula Jašovec (1986):

aNaLiZa vol. II

(Uršula Jašovec)

 \*\*\*\*\*\*\*\*\*\*\*\*\*\*\*\*\*

UČITELJSKI PEVSKI ZBOR SLOVENIJE EMIL ADAMIČ, LJUBLJANA

zborovodkinja Ana Černe Gregorič

klavir Teja Komar, klarinet Urška Zupan

PTICE EMILA ADAMIČA

Učiteljski pevski zbor Slovenije Emil Adamič se želi s pripravljenim tematskim programom pokloniti svojemu ustanovitelju in dolgoletnemu zborovodji Emilu Adamiču. Ljudske pesmi o pticah v priredbi Emila Adamiča povezuje in osvežuje instrumentalna spremljava za klavir in klarinet skladatelja Pavla Dolenca.

Narava vsake od pesmi je drugačna; vsaka predstavlja enega izmed zborovodij edinstvenega učiteljskega zbora, ki združuje pevce-učitelje iz številnih slovenskih pokrajin. Vsak zborovodja je zboru pustil trajen pečat s svojim značajem in izborom repertoarja, načinom dela in dirigiranja. Instrumentalna spremljava pesmi o pticah pa je stalnica zbora – predstavlja njegove pevce, ki so duša zbora že 90 let. Tudi vsebinsko so pesmi različne. Ljubezenska tematika ponazarja veselje, srečo in zadovoljstvo ob dosežkih na tekmovanjih, druženju na vajah in skupnem muziciranju. V pesmi *Kaj pa delajo ptički* zaslutimo občutje žalosti, ki zaveje ob slovesu zborovodje ali pevcev. Vsak odhod pomeni konec nekega poglavja v delovanju zbora. Vendar pa vsak konec nakazuje nov začetek, kar simbolizira pesem *Kukovca je kukala*. Ptice Emila Adamiča seveda ne morejo preprečiti vremenskih in drugih nevšečnosti, lahko pa pripomorejo k temu, da jih prevedrimo z glasbo.

Emil Adamič (1877–1936)/Pavel Dolenc (1968):

KUKOVCA JE KUKALA

(napev iz Kokošarjeve zbirke)

Emil Adamič (1877–1936)/Pavel Dolenc (1968):

KAJ PA DELAJO PTIČKI?

(slovenska ljudska )

Emil Adamič (1877–1936)/Pavel Dolenc (1968):

NOCOJ SE MI JE SANJALO

(ljudska iz Dutovelj)

Emil Adamič (1877–1936)/Pavel Dolenc (1968):

DA SEM JAZ PTIČICA

(Oton Župančič)

Emil Adamič (1877–1936)/Pavel Dolenc (1968):

PRELJUBA TIČ'CA DRENOVA

(slovenska ljudska)

 \*\*\*\*\*\*\*\*\*\*\*\*\*\*\*\*\*

AKADEMSKI PEVSKI ZBOR FRANCE PREŠEREN KRANJ

dirigent Fernando Mejias

POJEM GOSPODU

Petje, namenjeno Bogu, je od davnega časa izraženo po vsem krščanskem svetu in v vseh jezikih. Skladatelji so in bodo posegali po citatih iz Knjige psalmov iz Svetega pisma, nekateri pa veličino Stvarnika opevajo tudi z lastnimi besedili.

Izbrali smo štiri zelo različne skladbe, ki pa so si izpovedno zelo enotne – renesančna *Cantate Domino* in baročna *Singet dem Herrn ein Neues Lied*, črnska duhovna *I'm* *gonna sing 'til the spirit moves in my heart* in sedanjostna *Cantate Domino*, ki zajema angleško, baskovsko in latinsko besedilo, izražajo preprosto misel – pojmo Gospodu.

Pel bom, dokler se Duh ne dotakne mojega srca.

Hans Leo Hassler (1564–1612):

CANTATE DOMINO

(Psalm 96: vv. 1-3)

Johann Pachelbel (1653–1706):

SINGET DEM HERRN EIN NEUES LIED

(Psalm 96: vv.1-3)

Josu Elberdin (1976):

CANTATE DOMINO

(Psalm 95)

Moses Hogan (1957–2003):

I’M GONNA SING ‘TIL THE SPIRIT MOVES IN MY HEART

(Moses Hogan)

**OD CELJA DO KOROŠKE**

**nedelja, 9.11. 2014 ob 18.00**

KD MEŠANI KOMORNI PEVSKI ZBOR CELJE

zborovodkinja Monika Lojen

PESMI OD LJUBEZNI IN KAFETA

Letošnjo pevsko sezono smo se pevci MeKPZ Celje skupaj z zborovodkinjo odločili posvetiti znanemu slovenskemu skladatelju in svobodnemu umetniku Aldu Kumarju, ki spada med najpogosteje izvajane slovenske skladatelje. Njegova glasbena govorica je najpogosteje v duhu istrske glasbe.

Izbrali smo sklop njegovih skladb iz cikla *Pesmi od ljubezni in kafeta*,v katerih čudovito prepleta istrsko ljudsko pesem s svojo umetniško izrazno glasbeno govorico. Pesmi govorijo o življenju in navadah naših prednikov iz slovenskega dela Istre ter seveda o ljubeznih, ki so jih gojili, in kavi, ki so jo pili.

Aldo Kumar (1954):

PESMI OD LJUBEZNI IN KAFETA

(venček ljudskih iz Slovenske Istre)

Storu si je lepi vrt

Jeno leto je pasalo

Za mikinega otročiča

Ku en šaltin

Dva lepa pušljiča

Moja mati ćüha kafe

Ku je muj uače

Zigo zigo zago

Kantaj Nineta

 \*\*\*\*\*\*\*\*\*\*\*\*\*\*\*\*\*

DRAVOGRAJSKI SEKSTET, DRAVOGRAD

vodja skupine Tadeja Vulc

povezovalka sporeda Tadeja Vulc

NAJ ME KOKLJA BRCNE, PA SEM RES PRAVI PETELIN!

*(prizvok besed in zvočno slikanje)*

Večkrat nam že ena beseda pove, kako naj gledamo na določeno stvar. To, da sem petelin, pomeni najbrž slabo, saj pomeni, da sem hvalisav, glasen. Morda pa hkrati vendarle pomeni, da imam lep glas?

To, da je ena ženska kokoš, verjetno izmed vseh lastnosti najbolj nakazuje zmedenost. Težko bi rekli, da je katera kletvica lepa, lahko pa rečemo, da je katera vsaj blaga, kot je recimo avtohtona slovenska kletvica Naj me koklja brcne.

Skladatelji ob komponiranju prizvoke besed zavestno ali podzavestno občutijo, vzamejo in ter vkomponirajo različno. Kokodakanje navadno jemljemo kot brezpredmetno govorjenje. Začetno kokodakanje pri skladbi *Naj me kokolja brcne* je zvočna slika današnjega kurnika, ki se najbrž ne razlikuje od tistega v času, ko je živel Jakob Petelin Gallus, ki v svoji skladbi s popolnoma drugačnim slikanjem pokaže kokodakanje kokoši, ki se »petelini« pred tem in po tem, ko je znesla jajce. Kernjak v skladbi *Katrca* zgolj z mrmrajočo spremljavo slika fenomenalni izbruh čustev (prelepo petje petelina, ki želi očarati kokoš), ki jih solist izkazuje do Katrce, v skladbi *Nastop* Tadeje Vulc pa je ogromno zvočnih slik, ki nakazujejo, da lahko še tako krasni pevci (petelini) ostanejo brez glasu. Nekako se ves čas pojavlja podtema petelin – kokoš, ali lahko kar rečemo moški – ženska, ki je bila in bo vedno aktualna. Ampak, saj se tudi kokoš petelini, kadar znese jajce. In tudi moški znajo brezsmiselno kokodakati. S prijavo na Sozvočenje smo želeli nastopiti še kje drugje, saj je na domačem gnojišču še petelin junak.

Jacobus Handl Gallus (1550–1591):

CUAM GALLINA SUUM PARIT OVUM

(HM 1/7)

Pavle Kernjak (1899–1979):

KATRCA

(po koroških ljudskih motivih)

Tadeja Vulc (1978):

NAJ ME KOKLJA BRCNE

(Tadeja Vulc)

Tadeja Vulc (1978):

NASTOP

(Tadeja Vulc)

 \*\*\*\*\*\*\*\*\*\*\*\*\*\*\*\*\*

MEŠANI PEVSKI ZBOR STRUNE, KUD VLADKO MOHORIČ ZREČE

zborovodja Samo Jezovšek

NEKOČ IN DANES

Slovenski skladatelji zborovske glasbe so vedno radi posegali po ljudskem blagu. Zanimalo nas je, ali to velja tudi za še živeče predstavnike. Izbrali smo štiri skladatelje, ki jih ločuje pet desetletij, in njihova dela.

V majhni vasi Skomarje nad Zrečami je pred dvema stoletjema živel in ustvarjal ljudski pesnik in igralec Jurij Vodovnik. Njegove pesmi in napeve najdemo v zelo različnih variantah povsod, kjer živijo Slovenci, in marsikje sploh ne vedo, da gre za njegove pesmi, ampak jih imajo za ljudsko blago. Jakob Jež, starosta med živečimi slovenskimi skladatelji, je po njegovih pesmih napisal *Idile* *Jurija Vodovnika*, med katerimi je tudi naša prva *Eno pesem peti*. Iz opusa Ježevega sodobnika Lojzeta Lebiča, ki letos praznuje svojo 80-letnico, smo izbrali koroško ljudsko *Luba vigred se rodi*. Štiri desetletja mlajši skladatelj Ambrož Čopi nas je pritegnil s priredbo ljudske iz Gornje Bistrice, edina izbrana ženska predstavnica, najmlajša med njimi, Mojca Prus, pa nas je navdušila z razgibano obdelavo prekmurske ljudske o široki Tisi.

Skladbe, ki jih glede na njihov nastanek in starost skladateljev sicer ločujejo desetletja, se po našem občutenju zlivajo v zaokrožen program.

Jakob Jež (1928):

ENO PESEM PETI

(Jurij Vodovnik)

Lojze Lebič (1934):

LUBA VIGRED SE RODI

(koroška ljudska)

Ambrož Čopi (1973):

SAN SE ŠETAO

(ljudska iz Gornje Bistrice)

Mojca Prus (1982):

ŠÜRKA JE TISA

(ljudska iz Gornjih Petrovec)

 \*\*\*\*\*\*\*\*\*\*\*\*\*\*\*\*\*

DEKLIŠKI PEVSKI ZBOR AGLAJA KD RADLJE OB DRAVI

zborovodkinja Kerstin Vuga

klavir Žiga Horvat, tolkala Tilen Štraser

PLES V PESMI

Danski pregovor pravi, da je ples otrok glasbe, igre in ljubezni. Da je res tako, želimo z izbranim repertoarjem pokazati tudi članice Dekliškega pevskega zbora Aglaja. Ples je tista umetnost, ki se izraža skozi glasbo. Ta je tista, ki v človekovi duši ustvarja zadovoljstvo. Pesem in ples skupaj nehote izražata navdušenje srca. Prav navdušenje pa je tisto, ki ga izražajo številni ljudski plesi, ki so nastali prav po vzorih ljudskih pesmi. Na razvoj nekega plesa vedno vplivajo zvočne prvine: glasba, pesem. Izbrani repertoar poskuša prikazati povezanost plesa s pesmijo, iz katere se ples razvije. Prav tako pa tudi, kako se je ples iz pesmi razvijal v stoletjih na različnih koncih sveta. Predstavljamo se z renesančnim dvornim plesom *Chi la gagliarda, donna, vo imparare* v priredbi Giovannija Domenica de Nole, ki kaže na to, da se je ples iz pesmi razvijal tudi v bogatem renesančnem obdobju. Pesem je pogosto rodila plesne korake tudi na različnih slovenskih tleh. V nastop smo uvrstile tudi rezijansko *Čarni kus* v priredbi Pavla Merkuja in belokranjsko *Igraj kolce* v priredbi Jakoba Ježa. Z zadnjo pesmijo vas bomo popeljale v sambo brazilske ritme s *Sambalelê* v priredbi Eduarda Lakschevitza. Izvedba bo potekala v nepogrešljivi družbi instrumentov, in sicer tolkal in klavirja. Pesem in ples sta neločljiva, stari rek pravi, da sta tista, ki olajšata srčno napetost in odženeta temačno razpoloženje. Bomo videli, ali je res tako.

Giovanni Domenico da Nola (1510–1592):

CHI LA GAGLIARDA, DONNA, VO IMPARARE

(Giovanni Domenico da Nola)

Pavle Merkù (1927–2014):

ČARNI KUS

(rezijanska ljudska)

Jakob Jež (1928):

IGRAJ KOLCE

(belokranjska ljudska)

Eduardo Lakschevitz (?):

SAMBALELÊ

(brazilski ljudski)

 \*\*\*\*\*\*\*\*\*\*\*\*\*\*\*\*\*

KD MEŠANI PEVSKI ZBOR GORENJE VELENJE

zborovodkinja Špela Kasesnik

povezovalec sporeda Klemen Hrastnik

SKLADBE SODOBNIH SLOVENSKIH SKLADATELJIC

Ženska – čutno, duhovno, kreativno bitje, ki se zna znajti v številnih vlogah. Zna biti pokončna in ponižna, neuklonljiva in poteptana, ustvarjalka in navdih drugim. Z vsem svojim bitjem je postavljena za pero, kot umetnica, in preden kot muza neštetim umetnikom. Učili so nas, da uspešne ženske v zgodovini niso dosegle občudovanja in bile deležne pozornosti ustvarjalnega sveta; če so želele uspeti, so se morale skriti za vzdevek moškega imena. Na srečo v sodobnosti spol ne narekuje uspeha. V duhu ustvarjalnosti so tri skladateljice znale ujeti navdih, uporabiti pero in besede skovati v melodijo. Tadeja Vulc, Mateja Petelin in Mojca Prus so skladateljice sodobnosti, ki so dodale ustvarjalno noto našemu izboru pesmi. Ta je prežet z večnim hrepenenjem, sanjarjenjem, z nemirom v duši, zlasti pa z duhovno ljubeznijo v *Cantate Domino* in z zemeljsko ljubeznijo do ljubega v *Mamca, pošljite me po vodo* in *Šürka je Tisa*.

Tadeja Vulc (1978):

CANTATE DOMINO

(Ps. 98, Ps. 69)

Mateja Peterlin (1987):

MAMCA POŠLJITE ME PO VODO

(istrska ljudska po zapisu iz Sv. Petra)

Mojca Prus (1982):

ŠÜRKA JE TISA

(prekmurska ljudska iz Gornjih Petrovec)

 \*\*\*\*\*\*\*\*\*\*\*\*\*\*\*\*\*

MEŠANI PEVSKI ZBOR BISTRICA OB SOTLI

zborovodkinja Špela Drašler

povezovalca sporeda Sara Stadler in Borut Domitrovič

SKOČI V KOLO

Tekmovanje v današnjem času zavzema prostor skoraj na vseh področjih našega življenja, ki zahteva že skoraj perfekcionizem. Starejši se zato radi spominjajo dogodkov, pri katerih so se spoznavali ob delu in se družili. To druženje pa je bilo oplemeniteno z igro, plesom in glasbo.

Lahko zaplešeš sam in občudovali te bodo… Ah, daj ... Skoči v kolo ... Zavrti kolo ... Igraj kolo! Naj se ne ustavi. Spet naj poveže ljudi, da se spomnimo tistih, ki so se v kolu vrteli, in da se vrtimo za tiste, ki se nam bodo še pridružili. In naj ne bo nemo ... Zapojmo!

Skladatelji so po tej literaturi radi posegali. Predstavili vam bomo *Kolo* Vasilija Mirka (posegel je po hrvaškem kolu, kar izraža takratni skupni narod), kompozicijo *Simonitija*, ki je svoje *Kolo* napisal v 20. stoletju, najprej pa boste lahko slišali priredbi, ki ju je pisal še živeči skladatelj Jakob Jež na motive iz Bele krajine (*Igraj kolce* in *Jabolko rudeče*) in pri katerih smo lahko ponosni,da je kolo še vedno tako močno prisotno in pomembno tudi za nas. In še to. Kolo je lahko veliko… Vendar nikoli tako zelo veliko, da se ne bi mogel še kdo pridružiti! Zatorej ... Skoči v kolo!

Jakob Jež (1928):

IGRAJ KOLCE

(belokranjska ljudska)

Jakob Jež (1928):

JABOLKO RUDEČE

(belokranjska ljudska)

Vasilij Mirk (1884–1962):

KOLO

(hrvaška ljudska)

Rado Simoniti (1914–1981):

KOLO

(slovenska ljudska)

 \*\*\*\*\*\*\*\*\*\*\*\*\*\*\*\*\*

MOŠKI PEVSKI ZBOR VRES PREVALJE

zborovodkinja Helena Buhvald Gorenšek

VOJNA IN MIR

Tokrat je rdeča nit sporeda Moškega pevskega zbora Vres vsebinska – za svoj program smo izbrali vojno tematiko.

O vsaki vojni je toliko napisanega, a prav toliko je ob vsem dogajanju tudi pesmi, ki na eni strani opevajo junaštvo borcev, na drugi pa spodbujajo ljudi k narodni zavesti in boju za svojo domovino. Še več je pesmi, ki opevajo izgubo, ki je končni izid v prav vsaki vojni, in nas opominjajo, da smo »povprečni« ljudje na vseh straneh vseh vojn nazadnje le poraženci. »V vojni ni zmagovalca, vsi izgubijo, pa naj se katerakoli stran proglaša za zmagovalca.« (Neville Arthur Chamberlain)

V programu smo želeli poudariti vsebinsko raznovrstnost pesmi, napisanih na temo zgodovinskega dogajanja v naših krajih – od turških vpadov, do svetovnih vojn, boja za našo državo in meje … Ob aktualnem dogajanju v svetu pa želimo spomniti na pomen ohranjanja naše domovine, jezika, kulture, še bolj pa na pomen ohranjanja miru od najmanjših celic naše družbe naprej. Niso zaman včasih govorili: »Kuge, lakote in vojske – reši nas, o, Gospod!«

Matija Tomc (1899–1986):

OD KNEZA MARKA

(koroška ljudska)

Pavle Merkù (1927–2014):

TAM ZA TURŠKIM GRIČEM

(ljudska iz Trinka)

Pavle Merkù (1927–2014):

PETELINČEK JE ZAPIEU

(ljudska iz Trinka)

Alojz Srebotnjak (1931–2010):

NAGELJ

(Jože Tovornik)

Jani Golob (1948):

NAPREJ

(Rudolf Maister)

Alojz Srebotnjak (1931–2010):

BORI

(Srečko Kosovel)

 \*\*\*\*\*\*\*\*\*\*\*\*\*\*\*\*\*

KD ZVON CERKVENI MEŠANI PEVSKI ZBOR PODČETRTEK

zborovodkinja Mihaela Pihler

orgle Tone Potočnik

SATTNER – S KORA

Spomladi je minilo 80 let od smrti našega priznanega skladatelja Hugolina Sattnerja, Novomeščana, ki je glasbeni talent vse življenje tvorno prepletal z duhovniškim poklicem, ob čemer so nastala nekatera temeljna dela slovenske skladateljske zgodovine. Sattner je bil predvsem mojster sakralne glasbe. Najprej je bil organist in zborovodja številnih zasedb, ti dve vlogi pa sta nato napajali skladatelja v njem, da se je kot izrazit melodik iz zanesenjaka z vztrajnostjo in neprestanim izpopolnjevanjem prelevil v mojstra velikega formata. Sleherni kor, na katerega je s svojim muzikaličnim zanosom stopil Sattner, je bil oplemeniten z novimi melodijami. Te so skladno z osnovnimi vrednotami reda svetega Frančiška, ki mu je pripadal, ljudi nagovarjale z ljudskostjo, neposrednostjo, preprostostjo, a vendarle s pretanjeno kompozicijo. Umeščene pa so morale biti tudi v ustrezno okolje. Njegova dela, kot sta denimo tudi pesmi *Marija, če gledam tvoj mili obraz* in *Pesem žalno poje*, ki bosta sestavni del programa Sattner – s kora, so tako najbolj pristno zvenela v cerkvi, na koru. Cerkveni mešani pevski zbor Zvon iz Podčetrtka Sattnerju v celoti posveča svoj program, in to na način, kot se zanj spodobi: njegova sakralna dela bodo oživela v okrilju cerkve, s kora.

Hugolin Sattner (1851–1934):

O MARIJA, DIVNI CVET

(p. Krizostom Sekovanič)

Hugolin Sattner (1851–1934):

SVETA NOČ

(slov. prevod Jakob Aljaž)

Hugolin Sattner (1851–1934):

PESEM ŽALNO POJE

(s. Elizabeta Kremžar)

Hugolin Sattner (1851–1934):

HOSTIJA TI NAJSVETEJŠA

(s. Elizabeta Kremžar)

Hugolin Sattner (1851–1934):

MARIJA, ČE GLEDAM TVOJ MILI OBRAZ

(s. Elizabeta Kremžar)

**DOLENJSKA, BELA KRAJINA, POSAVJE**

**sobota, 15. 11. 2014 ob 18.00**

VOKALNA SKUPINA LAN, METLIKA

zborovodkinja Mateja Jakša Jurković

KEMU SI DALA ROŽICE

Skladatelj Ambrož Čopi velja za enega najbolj plodovitih skladateljev mlajše generacije. V njegovem opusu prevladujejo zlasti vokalne skladbe, med njimi pa najdemo tudi tiste na ljudsko tematiko. Redkokateri slovenski skladatelj nima v svoji zapuščini nobene obdelave ljudske pesmi. Med njimi so izvrstni primeri, kako znotraj meja, ki jih umetniku postavlja izbor ljudskih pesmi z določenim ritmom, melodijo, tudi harmonijo in osnovnim vzdušjem, umetnik izrazi svojo skladateljsko ustvarjalnost. Med takšne izvrstne primere uvrščamo tudi Čopijeve skladbe, s katerimi se bo predstavila Vokalna skupina Lan. To so pesmi, ko prej naštete značilnosti zaživijo v umetnem glasbenem jeziku. V *Vse tičice lepo pojo* tako preprosta melodija zveni umetelno, a ob tem ohranja lahkotnost povedanega,v skladbi *Oj, javore* je umetnik povezal ljudski način petja in liričnost spremljevalnih glasov, besedilo in napev iz Če *bi džos bijla fčelica* je imitacijsko obdelal v harmonsko bogatem glasbenem stavku in v zadnji *Kemu si dala rožice* ohranil igriv značaj.

Ambrož Čopi (1973):

VSE TIČICE LEPO POJO

(po zapisu iz Adlešičev v Beli krajini)

Ambrož Čopi (1973):

OJ, JAVORE

(po zapisu iz Adlešičev v Beli krajini)

Ambrož Čopi (1973):

ČE BI DŽOS BIJLA FČELICA

(po zapisu iz Štefanovcev v Prekmurju)

Ambrož Čopi (1973):

KEMU SI DALA ROŽICE

(po zapisu iz Kaštela v Istri)

 \*\*\*\*\*\*\*\*\*\*\*\*\*\*\*\*\*

MEŠANI PEVSKI ZBOR ZVON, BOŠTANJ

zborovodja Tine Bec

FOREŠTI V PRIMORSKI KUHINJI

Slovensko Primorje – morje, sonce, burja, dobra hrana, dobri ljudje –, kaj lahko rečemo? Sicer kot pevec in zborovodja vem in lahko s popolno odločnostjo rečem, da je Primorska v Sloveniji ena najpomembnejših in najrazvitejših regij, ki goji kulturo zborovskega petja. Slovenija ima že tako ali tako bogato zgodovino, sedanjost in nedvomno tudi prihodnost na tem področju. Mešani pevski zbor izhaja iz Posavja, ki je v primerjavi s Primorsko dejansko »na drugem koncu« Slovenije. V zboru prepevajo ljudje, ki so seveda bolj ali manj iz Posavske regije, vse pa seveda privlači Primorska. Pa naj bo to morje, dobro vino, ali kaj drugega. Tokrat smo skupno zanimanje našli v prelepih melodijah primorske ljudske pesmi. Pa ne samo melodije, tudi tematika nas privlači. V pesmih, ki smo jih izbrali, vedno najdemo nekaj v zvezi z ljubeznijo, pa naj bodo vesele, žalostne ali celo malo preveč erotične zgodbice, in doživljamo, kar je v besedilih sicer spretno prikrito. Ob vsaki pesmi vsakdo od nas včasih podoživi kakšno svojo prijetno ali neprijetno izkušnjo iz življenja, zato nas ta nam »tuja« glasba tako privlači. Tujci ali forešti, kot bi rekli Primorci, smo seveda v pomenu, da prihajamo iz tuje regije in prepevamo ter našim domačinom predstavljamo čudovite stvaritve iz kuhinje čudovitih primorskih skladateljev.

Mateja Petelin (1984):

OJ MATI MAM'CA

(istrska ljudska)

Hilarij Lavrenčič (1962):

PETELINČEK JE ZAPIEU

(Beneška ljudska iz Trinka)

Pavle Merkù (1927–2014):

JNJEN ČEVA JTI GNA'

(ljudska iz Bile)

Walter Lo Nigro (1966):

DEKLE JE PRALO SRAJČKE DVEJ

(ljudska iz Ricmanj pri Trstu)

Ambrož Čopi (1973):

DAJTE NOVICI NA KOLAČ

(istrska ljudska)

 \*\*\*\*\*\*\*\*\*\*\*\*\*\*\*\*\*

VOKALNA SKUPINA MEZZO NOVO MESTO

zborovodkinja Barbara Lotrič

klavir Barbara Lotrič

POVELIČUJEM

Hvaliti ali poveličevati pomeni izražati ali poudarjati pozitivne lastnosti. Takšen je izbor pesmi Vokalne skupine Mezzo, s katerimi se bo predstavila na koncertu. Uporabljena besedila so vzeta iz pravoslavne liturgije, versko-alegoričnega epa in bibličnega psalma. Liturgično besedilo *Dostojno jest…* je nastalo v času patriarha Nikole Hrisoverga v 10. stoletju. V molitvi k Bogorodici se mu je prikazal nadangel Gabrijel, ki je zapel in zapisal na ploščo to pesem. Besedilo je v Carigradu in je od tedaj sestavni del pravoslavne liturgije. Versko-alegorični ep *Božanska komedija* Alighierija predstavlja zbirko tedanjega znanja in je temeljno delo srednjega veka. Pogled na svet in človeka v delu je izrazito teocentričen. Triintrideseti spev poveličuje Marijo, mater Boga. Judovski psalm je biblijska pesniška vrsta izrazito verske, včasih tudi domovinske narave. Razkriva posameznikovo razmerje do Boga; izraža tožbo, prošnjo, pokoro, čaščenje, hvalo in zahvalo. *Psalm 117* je namenjen predvsem poveličevanju vsemogočnega Boga.

Vsem trem načinom izražanja je skupno preseganje običajnega načina izražanja in od bralca ali poslušalca zahteva določeno veličino duha in razuma. Gre za dejstvo, da se besedila dotikajo teme onkraj naše stvarnosti, poveličevanja presežnega, ki nam je vsem postavljeno za ideal, h kateremu je treba stremeti. Ker ne gre za »tipična« besedila, je za skladatelja poseben izziv soočenje s predmetom uglasbitve, ki že posvoji naravi daje občutek vzvišenosti ali privilegiranosti med besedili. Kako je ta besedila uspelo preliti v glasbo Marjanu Grdadolniku, Petaru Dinevu in Giuseppeju Verdiju, bomo slišali v izvedbi VS Mezzo iz Novega mesta pod vodstvom Barbare Lotrič.

Grigorije Protopsalt (1778–1820/22)/Petar Dinev (1889–1980):

DOSTOJNO JEST

(pravoslavna liturgija)

Giuseppe Verdi (1813–1901):

LAUDI ALLA VERGINE MARIA

(Dante Alighieri)

Marjan Grdadolnik (1967):

LAUDATE DOMINUM

(Ps. 117 (116, 1))

 \*\*\*\*\*\*\*\*\*\*\*\*\*\*\*\*\*

OKTET JURIJ DALMATIN, BOŠTANJ

vodja skupine Tine Bec

ŽIVALSKE NOVICE

Vsakdo od nas že iz otroštva pozna kakšno zgodbo o živalih, ki s svojimi antropomorfnimi značilnostmi ponazarjajo človeške lastnosti. Zagotovo pa iz otroštva najbolj ostanejo v spominu tiste pesmice o živalih, ki so nas jih naučili starši ali v šoli. No, živalskih viž so se posluževali tudi naši slovenski skladatelji. Marsikdo je v svojih pesmih uporabil kakšno živalsko zgodbico ali priredil kakšno ljudsko pesem o živalih. Če ne drugega, je smešno, ko se najde kakšna povezava med resničnim in »živalskim« življenjem. Takrat se človek najraje kar zasmeji. Kakor koli že, stara mati pravi, da je bila včasih, pa morda je tudi še zdaj, največja novica, če se je kdo v vasi ženil. Dandanes zvemo takšne stvari tudi iz različnih medijev – televizije, časopisov, radia, sploh če se poroči kakšna slavna oseba. V živalskem svetu pa glede na nekaj slovenskih pisateljev in ljudskega izročila ni nič drugače. S svojimi pesmimi smo se popeljali v svet ženitev, snubitev in živalskih medijev. Kako žabe praznujejo ženitev, kako upravljajo svojo radijsko postajo, kako mravlja pripravlja pecivo za svatbo muhe in obada, ki pa imata tudi svoje probleme. Tako bujna domišljija je pripeljala skladatelje k uglasbitvi pesmi na najrazličnejše in najzanimivejše načine.

Vinko Vodopivec (1878–1952):

ŽABE

(Josip Stritar)

Janez Močnik (1936):

ŽABJI RADIO

(Niko Grafenauer)

Radovan Gobec (1909–1995):

MRAVL'A JE V MLIN PELALA

(ljudska iz Porabja)

 \*\*\*\*\*\*\*\*\*\*\*\*\*\*\*\*\*

MEŠANI PEVSKI ZBOR VIVA BREŽICE

Zborovodkinja Simona Rožman Strnad

PREPROSTE LJUBEZNI

Mešani pevski zbor Viva se je pred kratkim predstavil z glasbeno-scenskim koncertom, ki smo ga naslovili Preproste ljubezni, v središče pa postavili 22 skladb različnih žanrov in z različnih koncev sveta, skupna pa jim je izpoved ljubezni. Poleg zvočne slike so bili obiskovalci deležni tudi plesnih miniatur, ki so smiselno dopolnjevale podobo in vezno besedilo koncerta.

Spored za Sozvočenja tako tvorijo 4 skladbe, izbrane iz celovite ljubezenske pripovedi. Navzven je raznovrsten in kontrasten, z zgodbami ljubezni pa močno prepletajoč. Kontrasten je v karakterjih skladb, v njihovih ritmih in žanrih (od šansona do sambe), skupno pa prepojen s strastnimi ljubezenskimi in življenjskimi pripovedmi. Izbrane skladbe so priredbe posavskih skladateljev in tako novitete v slovenskem pevskem prostoru.

Preproste ljubezni tako prinašajo zgodbo štirih, ki vsak po svoje okuša, preizkuša in spoznava ljubezen. Na eni strani strastna in brezpogojna, na drugi nagajiva in šaljiva, a hkrati tudi povezana z bolečino in izgubo. Skupno sporočilo vseh pa je, da nam ljubezen daje moč, da smo tu in zdaj.

Marquerite Monnot (1903–1961)/José A. Oliveira (1951):

L'HYMNE A L'AMOUR

(Edith Piaf)

Frane Milčinski – Ježek (1914–1988)/Janko Avsenak (1949):

PREPROSTA LJUBEZEN

(Frane Milčinski – Ježek)

Aleš Strajnar (1847)/Matjaž Predanič (1987):

DAN NESKONČNIH SANJ

(Dušan Velkaverh)

Sergio Mendes (1941), Carlinhos Brown (1962)/Tine Bec (1993):

REAL IN RIO

(Siedah Garrett)

**OSREDNJA SLOVENIJA**

**sobota, 15. 11. 2014 ob 18.00**

CERKVENI PEVSKI ZBOR SV. PAVLA, VRHNIKA

zborovodja Patricija Kumar

KOMU ZVONI?

Vloga zvona je podobna vlogi pevca. Od sebe širi glas, ki ni namenjen samemu sebi. Kadar se ob pritrkavanju oglasijo vsi zvonovi v zvoniku, njihovo sozvočenje naznanja velik praznik. Slovenci imamo bogato pevsko tradicijo, vsaka župnija pa je tudi zelo ponosna na zvonove, ki jih ima v svojih cerkvah.

Zvon ima različne naloge, ki so lepo opisani v Gallusovi pesmi – s svojo pesmijo zbira ljudstvo in duhovščino ter sodeluje pri veselih in žalostnih dogodkih: praznikih, pogrebih, neurjih… Tudi druge pesmi slovenskih skladateljev govorijo o vlogi zvonov. Schwabovi *Zvonovi* nas prebujajo v novo jutro, Kogojev *Večerni zvon* pa naznanja, da je prišla večerna zarja in nas čez noč izroča Mariji v varstvo.

Dober glas seže v deveto vas. Prav to opisuje ljudska pesem *Pa se sliš'*. CPZ sv. Pavla Vrhnika podobno kot zvon hvali svojega Stvarnika. Upamo, da bo naša pesem tudi vam segla v srce.

Jacobus Handl Gallus (1550–1591):

EN EGO CAMPANA

(HM 3/43)

Anton Schwab (1865–1932):

ZVONOVI

(Oton Župančič)

Marij Kogoj (1892–1956):

VEČERNI ZVON

(Anton Medved)

Karol Pahor (1896–1974):

PA SE SLIŠ

(slovenska ljudska)

 \*\*\*\*\*\*\*\*\*\*\*\*\*\*\*\*\*

PEVSKO DRUŠTVO VOKALNA SKUPINA PLAVICA, TRBOVLJE

zborovodkinja Karmen Lindič

povezovalka sporeda Liljana Sačič

BUČARJEV GLASBENI SVET

Živimo v času, ko je glasba vsepovsod. To je umetnost, ki nas spremlja v avtu,na avtobusu, v trgovini, na rekreaciji. Sodobna družba proizvaja številne glasbene zvrsti in nas s svojimi tehničnimi dosežki pušča največkrat pasivne.

Kulturna dediščina našega naroda hrani glasbene zaklade, ki jih je vredno vedno znova obujati, negovati in razširjati. Poskrbeti moramo, da ti zakladi znova aktivno posežejo v glasbeno življenje slovenskega človeka in naroda, mu s tem pomagajo razumeti sebe in prepoznati v njih tiste vrednote, ki so pomembne za današnji čas.

Biser slovenske glasbene zapuščine so prav gotovo dela skladatelja Danila Bučarja. V njih se občuti njegova navezanost na domačo zemljo in na preprostega – slovenskega človeka, zato nas njegova glasba nikoli ne pusti ravnodušnih. Iz njegovih pesmi veje moč slovenskega duha. Njegova glasbena govorica je neposredna in blizu ljudskemu počutju. Je slavospev naravi in človeškemu življenju.

Glasba Danila Bučarja je občutena in prikupna. Malo sentimentalna – a ne jokava, vesela –, a ne prešerna. Potrkala je na nežno žensko dušo članic Vokalne skupine Plavica. V njih sta se prebudila hrepenenje in želja negovati njegove pesmi in jih širiti med preproste ljudi.

Danilo Bučar (1896–1971):

BURJA

(Cvetko Golar)

Danilo Bučar (1896–1971):

DEŽEK

(Stana Vinšek)

Danilo Bučar (1896–1971):

TIRAJ OVCE DEVOJKO

(ljudska iz Žužemberka)

Danilo Bučar (1896–1971):

DEČVA PA V HARTELCE ROŽCE NAPAJA

(rožanska ljudska)

 \*\*\*\*\*\*\*\*\*\*\*\*\*\*\*\*\*

MOŠKA VOKALNA SKUPINA LIPA, PEVSKO DRUŠTVO LIPA LITIJA

vodja skupine Žiga Tori

HREPENENJA PETRA JEREBA

Ljudje smo duhovna bitja čustev. Nekatera so močnejša, nekatera šibkejša, nekatera nas predramijo, nekatera nas pretresejo. Ko nas enkrat čustva prevzamejo in napolnijo, jih želimo znova doživljati. Vse življenje, ves čas. Začenjamo hrepeneti ... Izbrana rdeča nit našega programa so dela Petra Jereba, enega prvih zborovodij našega društva in skladatelja, ki je za litijsko Lipo napisal veliko skladb. Tokrat pa mi njemu posvečamo celoten izbor. Izbrana tematika našega programa je hrepenenje, pravzaprav različno hrepenenje, ki je različno izraženo v skladbah Petra Jereba. Hrepenenja v toku in s tokom življenja, ki iz močne ljubezni preraste v kruto pričakovanje smrti na bojišču. Prva skladba *Pisemce* izraža hrepenenje fanta po dekletu, po ljubezni. V njej fant piše pismo dekletu in ob tem doživlja negotovost in pričakovanje ob njenem odzivu – ali mu bo iskreno ljubezen vrnila ali ga bo zavrnila. V drugi skladbi *Hej devojka* je fant že osvojil dekle. V njem se razvija hrepenenje po ljubezni, po podarjenem nageljnu, ki bi mu dal življenjsko moč, mu vzel deško plakanje in dal fantovski vrisk. Skladba *Balada* izraža hrepenenje ob slovesu, tokrat hrepenenje dekleta – po fantu, ki odhaja v vojno. Kaj, če se ne vrne več, kaj, če ne bo več čutila njegove ljubezni? V zadnji skladbi programa *Pelin roža* dekle dokončno spozna, da se njen fant ne vrne več. Občutje izgube ljubljene osebe vzbudi najgloblja čustva in hrepenenje v drugačni obliki kot do zdaj. Dekletova ljubezen ostaja, a se zaveda, da je njuna skupna pot na tem svetu končana ...

Peter Jereb (1867–1951):

PISEMCE

(Tine Debeljak)

Peter Jereb (1867–1951):

HEJ DEVOJKA

(Fran Blok)

Peter Jereb (1867–1951):

BALADA

(Vida Jeraj)

Peter Jereb (1867–1951):

PELIN ROŽA

(Cvetko Golar)

 \*\*\*\*\*\*\*\*\*\*\*\*\*\*\*\*\*

DRUŠTVO ŽENSKI PEVSKI ZBOR TONJA, BOROVNICA

zborovodja Jaka Jerina

klavir Nika Tkalec

ŠTIRJE LETNI ČASI

Štirje letni časi nas spremljajo vse leto in nam vsak s svojo posebno noto pomagajo ohranjati naše spomine v življenju. Štirje različno razgibani letni časi simbolično predstavljajo tudi naše življenje, ki je prav tako porazdeljeno v različna obdobja. Od prvega vdiha ob rojstvu, nedolžnih norčij v otroštvu in malo manj nedolžnih v mladosti ter ob preživljanju raznih življenjskih kriz, vse do modrosti na stara leta nas spremljajo obdobja, ki nas bogatijo in ob njih celostno rastemo.

Skladba in besedilo *Štirje letni časi* vsebuje kar nekaj takšne simbolike. S pomladjo dobimo »novorojeno« cvetje in zelenje, to je čas v letu, ki mu radi rečemo, da je najlepši. Tudi z našim življenjem je podobno, saj je tisto prvo obdobje z otroško iskrenostjo in brezskrbnostjo vsekakor najlepši čas našega življenja. V stavku *Poletje*, kot edinemu, te simbolike ni veliko. Poletje je čas norčij, zabave in hudomušnosti, zato je tudi stavek temu primeren. Jeseni, ko drevje odvrže svoje listje, se narava odene v čudoviti plašč neskončnih barv. Je tudi čas, ko se moramo po energičnem poletju nekoliko umiriti in prav umirjenost in barva sta rdeča nit tega stavka. Ob koncu nas obišče zima, ki s svojo belo barvo vsaj za nekaj trenutkov ogrne deželo v spravno in nezamerljivo barvo. Lepa je takrat…

Stavki so med seboj precej kontrastni in različni, pa vendar drug brez drugega ne morejo biti celota.

Jaka Jerina (1987):

ŠTIRJE LETNI ČASI

* Pomlad
* Poletje
* Jesen
* Zima

(Jaka Jerina), ***noviteta***

 \*\*\*\*\*\*\*\*\*\*\*\*\*\*\*\*\*

VOKALNA SKUPINA VOX MEDICORUM, LJUBLJANA

vodja skupine Judita Cvelbar

NAŠA DREVESA – NAŠE DUŠE

Slovenci smo kljub sodobnemu načinu življenja trdno povezani z naravo, tudi v pesmi. Pesnike, skladatelje in nas navdihujejo drevesa. Občudujemo jih zaradi mogočnosti, tihega spremljanja našega življenja in njihove posebne moči. Dotaknejo se nas, vsakogar, ki se jim približa, ki jih razume.

Podobno se je dogajalo že od davnine, od časa, ko so glasba in ljudske pesmi nastajale. Jabolko je že od starih Grkov povezano z ljubeznijo, tudi slovenski ljudski pevec prav tako skrivaj opazuje jablano, povezuje jo s svojo ljubeznijo do dekleta, s čustvom in razpoloženjem, ki ga je z glasbo tako tenkočutno izrisal Marij Kogoj. Srečko Kosovel je zapisal o stoletnem orehu, da nemi opazovalec pripoveduje zgodbo ljudi, ki živijo ob njem. Kljub viharjem in drugim nesrečam, ki ga preizkušajo in ga želijo pokositi, raste naprej. Ne predaja se kot ljudje, ki ga obkrožajo. Občutenje Kosovelovega razmisleka upodobi skladatelj Marijan Lipovšek in z ostrino svoje glasbe dopolni orehovo dramatično zgodbo. Lojzeta Lebiča je nagovorila češnja neznanega pesnika. Simbol pesnikove razgibane in cvetoče pomladi je skladatelj razvil v skrivnostno glasbo še neznane ljubezni, radost ob njenem spoznanju in zavedanju prelil v glasbeno cvetoč in vihrav sklep.

Marij Kogoj (1892–1956):

STOJI, STOJI MI POLJE

(slovenska ljudska)

Marijan Lipovšek (1910–1995):

OREH

(Srečko Kosovel)

Lojze Lebič (1934):

VEM, DA JE ZOPET POMLAD

(N.N.)

 \*\*\*\*\*\*\*\*\*\*\*\*\*\*\*\*\*

ŽUPNIJSKI PEVSKI ZBOR SV. MARTINA TRBOVLJE

zborovodja Gregor Špajzer

orgle Tanja Božiček Simnovčič

EVHARISTIČNA PESEM V ROMANTIKI

V 19. stoletju, stoletju romantične umetnosti, je ob vseh drugih umetnostih izjemno bogato zaživela tudi glasba. Njeni ustvarjalci skladatelji so svoje romantične težnje in čustva izražali z izrazitimi in vznesenimi melodijami ter predvsem z bogatimi sozvočji. Vse to prizadevanje se je pokazalo tudi v cerkveni glasbi tega časa. Poudarjena melodičnost, ki jo podpirata premišljena metrika in z ritmom besedila povezana pripoved, je bila pomembna. Celoti pa sta dala poseben okvir vznesenost in razvejeni harmonski svet. V tej glasbeni celovitosti se večinoma zrcali osebno globoko duhovno doživetje romantičnega skladatelja, ki v izvajalcu in poslušalcu te glasbe spodbudi transcendentalna občutja. Na izbranem sporedu so štiri evharistične skladbe iz širšega obdobja romantične glasbe razširjenega 19. stoletja, pri tem pa izbor zavestno vključuje partiture skladateljev različnih narodov in umetniških izročil. V slovenski, avstrijsko-nemški, italijanski in za sklep angleški skladbi lahko prepoznamo v uvodu omenjene značilnosti glasbe širšega 19. stoletja, vse skladbe pa izkazujejo tudi poglobljeni duhovni svet njihovih ustvarjalcev.

Vinko Vodopivec (1878–1952):

GLEDAM JO

(Elizabeta Kremžar)

Anton Bruckner (1824–1896):

LOCUS ISTE

(Mz 28, 16; Mz 3, 5)

Gioacchino Rossini (1792–1868):

O SALUTARIS HOSTIA

(sv. Tomaž Akvinski)

Edward Elgar (1857–1934):

AVE VERUM CORPUS

(Inocenc VI.)

 \*\*\*\*\*\*\*\*\*\*\*\*\*\*\*\*\*

VOKALNA SKUPINA ANAMANKA, RIBNICA

vodja skupine Simon Korošec

tolkala Matija Bartol, Laura Juvančič, Marijana Korošec

BREZ BESED

Zvok nas neprestano obkroža. Velikokrat teh zvokov zavestno ne zaznamo, ker smo tako osredotočeni na stvari, ki nas okupirajo. Prisluhnejo pa mu naši možgani in s tem omogočajo naše odzive nanj, najsi bo to kot občutek ugodja, skrivnosti, znak za preplah... in za to ne potrebujejo besed.

V zborovski literaturi smo navajeni na skladbe, ki nam spregovorijo z besedami in glasbo, zato se nam zdi zelo čudno, kadar dobimo v roke partituro brez smiselnih besed. Človeški glas je namreč edini instrument, ki je sposoben vsebino podajati z glasbo in besedili, vsi drugi instrumenti pa so omejeni le na zvokovno podajanje vsebine, a kljub temu je sporočilnost instrumentalnih del neizmerna in univerzalna, pa čeprav brez besed.

In kako nam govori človeški glas brez besed?

Izbrani program poskuša zaobjeti duha časa, v katerem živimo. V skladbi *Hegyi éjszakák* (1. del) se prepuščamo skladateljevemu orisu razpoloženja v naravi, presunjenosti nad veličino stvarstva. *Überlebensgross* z življenjsko energijo in ritmom ter melodijo iz različnih obdobij 20. stoletja na določenih mestih pričara občutek prvinskosti glasbene energije, ki preveva človeštvo. Spevnost skladbe *Voice Dance* nas nehote zaziblje v gibanje, zadnja skladba *Vox Tronica* pa kot ogledalo sedanjosti odseva zvoke in gibe, ki nam jih vsak dan posredujejo elektronski mediji.

Univerzalnost človeškega glasu in telesa skladateljem omogoča, da v skladbah kot dodatno sporočilno idejo uporabljajo zvokovno imitacijo. In tudi zato so nam skladbe brez besed sposobne povedati več, kot lahko napišemo na list papirja. Le prisluhniti jim moramo. Brez besed.

Zoltán Kodály (1882–1967):

MOUNTAIN NIGHTS:

* I.

Stephen Hatfield (1956):

ÜBERLEBENSGROSS

(Stephen Hatfield)

Greg Jasperse (1968):

VOICE DANCE

(Greg Jasperse)

Tobin Stokes (1966):

VOX TRONICA

(Tobin Stokes)

 \*\*\*\*\*\*\*\*\*\*\*\*\*\*\*\*\*

VOKALNA SKUPINA GALLINA, LJUBLJANA

vodja skupine Ana Erčulj

O SLOVESU

Program z naslovom O slovesu je tematsko zaokrožen in govori o različnih slovesih: od življenja, samskega stanu, ljubega, domovine in svobode. Posvečamo ga dragemu glasbenemu prijatelju Pavlu Merkúju, ki se je v 87. letu starosti poslovil od nas in nam zapustil svoje skladbe, v katerih bo še dolgo živel med nami. Tudi v njegovem opusu najdemo skladbe o slovesu, med katerimi je najznamenitejša *Remembering Martha*, v kateri se je na svoj način poslovil od umrle žene. Za začetek sporeda smo izbrale njegovo obdelavo ljudske pesmi iz Starmice na Matajurju z naslovom *Johanica*. Pesem govori o smrti mlade deklice in njenem slovesu od zemeljskega bivanja. Nevesta le jemlji slovo (ljudska iz Zagorice v Dobrepolju) skladatelja Andreja Makorja govori o slovesu neveste od samskega stanu in se tematsko povezuje s skladbo Roberta Schumanna *Soldatenbraut*, v kateri se nevesta poslavlja od svojega dragega, ki je dal življenje za domovino in svojega kralja. Prekmurska ljudska pesem *Vöra* *bije* je prežeta z bolečino ob slovesu od domovine, v njej pa mladi izseljenec toži o svoji usodi in s svojo nezmožnostjo vpliva nanjo. Podobno toži tudi mlada deklica v skladbi *Brez* *časa* skladatelja P.I. Čajkovskega, le da sta njena bolečina in žalost slovo od svobode, saj oženjena s starim možem svojo mladost preživlja ujeta kot ptičica v srebrni kletki.

Pavle Merkù (1927–2014):

JOHANICA

(ljudska iz Starmince na Matajurju)

Andrej Makor (1987):

DVE O SLOVESU:

* Nevesta le jemlji slovo

(ljudska iz Zagorice v Dobrepolju)

Robert Schumann (1810–1856):

ROMANZEN UND BALADEN OP. 69

* Soldatenbraut

(E. Morike)

Radovan Gobec (1909–1995):

VÖRA BIJE

(prekmurska ljudska)

Peter Iljič Čajkovski (1840–1893):

BREZ ČASA

(N. G. Cyganov)

 \*\*\*\*\*\*\*\*\*\*\*\*\*\*\*\*\*

MEŠANI PEVSKI ZBOR KUD ADORAMUS, LOGATEC

dirigent Marjan Grdadolnik

klavir Janja Nagode

SAKRALNA GLASBA AMERIŠKIH SKLADATELJEV 21. STOLETJA

Predstavili vam bomo tri sakralne skladbe na latinsko besedilo ameriških skladateljev, ki so nastale v zadnjih dvajsetih letih. Gre za svetovno priznane, še živeče skladatelje. Njihove skladbe se pojavljajo zelo pogosto na sporedih pevskih sestavov povsod po svetu. Njihovo uspešnost gre nekoliko pripisati tudi drugačnemu oz. sodobnejšemu načinu razmišljanja o glasbi, ki sodobnemu človeku na dojemljiv način približa skrivnost nevidnega. Iz našega izbora skladb je mogoče videti različne harmonske pristope h komponiranju na znano latinsko besedilo.

Morten Lauridsen (1943):

O NATA LUX

(himna iz 10. stoletja)

Eric Whitacre (1970):

LUX AURUMQUE

(Edward Esch)

Ola Gjeilo (1978):

THE GROUND

(koral iz maše Sunrise)

**ŠTAJERSKA IN POMURJE**

**nedelja, 16. 11. 2014 ob 18.00**

VOKALNA SKUPINA FANTJE NA VASI KUD RAČE

vodja skupine Tone Žuraj

ŠÖRKA POLA

Zvočni mikrokozmos v srcu Evrope pisanih melodičnih raznovrstnosti, zgoščenih na majhnem kulturnem prostoru, od sinjega morja, nazobčanega visokogorja, igrivo nabranega hribovja, se vije do stepske uverture šörkih pol. Ta uvertura, ki povezuje evropsko in azijsko zvočno krajino, za naš zvočni prostor ni samo uvertura, ampak dražljiv del glasbene kulturne dediščine.

Radovan Gobec (1909–1995):

VÖRA BIJE

(prekmurska ljudska)

Matija Tomc (1899–1986):

SAN SE ŠETAO, GORI, DOLI

(prekmurska ljudska)

Uroš Krek (1922–2008):

MARKO SKAČE

(prekmurska ljudska)

 \*\*\*\*\*\*\*\*\*\*\*\*\*\*\*\*\*

MEŠANI PEVSKI ZBOR KUD ŠMARTNO NA POHORJU

zborovodja Martin Juhart

ZLATA DOBA SLOVENSKE POPEVKE

Slovenska popevka je slovenski festival zabavne glasbe, ki je bil prvič prirejen leta 1962 na Bledu. Od takrat do začetka osemdesetih let smo peli popevke, ki so še vedno prave zimzelene melodije. V zadnjem obdobju opažamo, da na terenu mladi velikokrat sledijo tuji glasbi, pojejo tuje pesmi, k temu se nagibajo tudi mediji. Ker je delo v našem zboru tudi vzgojno in ker od mladih pevcev prihaja veliko spontanih pobud po petju slovenskega glasbenega izročila, smo se odločili program nameniti nekaterim zimzelenim slovenskim popevkam.

*Tam, kjer sem doma* je delo mojstra Jožeta Privška in Miroslava Košute. V originalu jo je prepeval Edvin Fliser, za zbor pa jo je priredil Avgust Skaza.

Mojmir Sepe je na področju slovenske popevke prispeval zelo veliko. S tekstopisko Elzo Budau sta ustvarila veliko skladb, ki so postale slovenska identiteta. S pesmijo *Brez besed* nas je leta 1966 na Evroviziji zastopala Berta Ambrož, zdaj jo bomo slišali v zborovski preobleki izpod peresa kar skladatelja. Mojmir Sepe je za zbore priredil kar nekaj njegovih skladb, med drugimi tudi *Poletno noč*. To skladbo bomo slišali s klavirsko spremljavo našega zborovodje Martina Juharta.

Te pesmi sicer živijo v kolektivnem spominu slovenskega občinstva in med mladimi, a jih je treba tudi s takim načinom dela v teh časih še bolj negovati.

Jože Privšek (1937–1998):

TAM, KJER SEM DOMA

(Edvin Fliser)

Mojmir Sepe (1930)/Matej Juhart (1991):

BREZ BESED

(Elza Budau)

Mojmir Sepe (1930)/ Matej Juhart (1991):

POLETNA NOČ

(Elza Budau)

 \*\*\*\*\*\*\*\*\*\*\*\*\*\*\*\*\*

KOMORNI ZBOR ŠKRJANČEK KUD RAČE

zborovodja Tone Žuraj

KOROŠKE VIŽE Z ŽLAHTNIMI OHRANJEVALCI - JUBILANTI

Koroška, zibelka prelepih melodij – viž, ki so pognale iz srca korenin močno, polnokrvno, kot je polnokrvno vse tisto prvinsko, ki se rodi z življenjsko močjo, kije nad časom, prostorom in rodovi. Ta sila prevzame tudi tiste, ki pridejo prvič v stik z njo, kadar neponovljivo zazna zibel, voz življenja in njegovo minevanje.

Žlahtni in učinkoviti ohranjevalci tega zvočnega in besednega blaga so avtorji, ki znajo z zvočno opremo melodijo povzdigniti tako, da se med drugimi dvigne in zažari kot feniks. V sporedu škrjančkov bodo tako zazveneli trije: dva letošnja jubilanta ob svojih 80-letnicah – Lojze Lebič in Jože Leskovar – ter pred desetimi leti umrli Samo Vremšak.

Lojze Lebič (1934):

LUBA VIGRED SE RODI

(ljudska iz Roža)

Samo Vremšak (1930–2004):

SÖNTR' POJD'

(koroška ljudska)

Jože Leskovar (1934):

BOD' MOJA

(venček ljudskih)

 \*\*\*\*\*\*\*\*\*\*\*\*\*\*\*\*\*

KOMORNI MOŠKI ZBOR PTUJ

zborovodkinja Nina Lorber

SLOVESA

Je čas, ki da, in je čas, ki vzame. Slovo je del življenjskega cikla. Največkrat ga doživljamo polni žalosti, tesnobe in bolečine. Četudi ni večno. Veliko ljudskih in umetnih skladb za moške zbore ima kot življenje bridko tematiko slovesa. Zgodbe naših pesmi imajo dva skupna imenovalca. Prvi so razna slovesa, drugi čas. Tako se v skladbah poslavljamo od ljubih, ljubezni, življenja, lepih ter čudežnih dni in odprtih poti. Z zadnjo skladbo opevamo domoljubni ponos, ob slovesu od doma in družine. Doživljanje in poslavljanje je ob glasbi veliko lažje in lepše. Zato se dojemanje naših durovskih skladb giblje okoli zanimive barvne palete. Od rdeče, oranžne, do modrosive, ki v nas vzbujajo različna občutenja. Prav tako značilnosti samih, v osnovi durovskih tonalitet, ki so jih skladatelji izbrali in z njimi podkrepili besedo v harmonsko celoto. Prepevamo v čistem, preprostem, a odločnem C-duru. Nežnem, mirnem in rustikalnem G-duru. Des-duru, degeneriranem v žalosti in navdušenju, ter As-duru, polnem smrti in večnosti.

S programom obujamo spomin na dolgoletnega dirigenta in prijatelja Komornega moškega zbora Ptuj Franca Lačna, ki nas je letos zapustil. Pod njegovo taktirko so vse te skladbe pred davnimi leti že zvenele in risale barve sloves. Lepi spomini, preživeti čas in pesmi ostajajo.

Emil Adamič (1877–1936):

VSE NAJLEPŠE ROŽICE

(štajerska ljudska)

Zorko Prelovec (1887–1939):

SEDEM SI ROŽ POREZALA MI

(Ivo Peruzzi)

Viktor Mihelčič (1913–2010):

DALEČ NEKJE

(Slavko Jug)

Peter Lipar (1912–1980):

PARTIZANOVO SLOVO

(Matej Bor)

 \*\*\*\*\*\*\*\*\*\*\*\*\*\*\*\*\*

KUD VIVERE, SLOVENSKA BISTRICA

zborovodja Tadej Kušar

OTOŽNOST V SLOVENSKI LJUDSKI IN PONARODELI PESMI

Vem, ob programu vokalne skupine Vivere bo najprej marsikoga prijelo, da bi rekel, spet te »ljudske« pesmi. Ali jih v svojih grlih ne prežvekujejo vsi zbori na Slovenskem? Kaj pa je lahko v njih še vznemirljivega, kaj takega, česar še nismo slišali? Ampak to bo vsekakor le prvi pomislek.

Vivere se namreč predstavljajo z novo »slovensko« štiriperesno deteljico, ki je seveda zimzelena in nabrana tako rekoč z vsega slovenskega etničnega ozemlja. Če bi ji dodale še peto, primorsko pesem, bi lahko rekli, da se v njihovem izboru vidi »z Goričkoga v Piran«. Vsej četverici pesmi je skupna zdaj rahlejša, zdaj zelo izrazita otožna nota, ki se lahko kmalu spremeni v mravljince na hrbtih poslušalcev. Seveda nočemo reči, da so otožne vse slovenske ljudske ali ponarodele pesmi, da v njih ni povsem drugačnih poudarkov.

Toda dejstvo je, da je znal slovenski ljudski genij preteklih stoletij izgubo in žalost ob njej še posebno prepričljivo izraziti. Morda je prav zato občutek izgube rdeča nit programa vokalne skupine Vivere. V njem različne slovenske pokrajine spregovorijo o bolečini, ker ni več doma, ker ni več ljubljene osebe ali ker zaradi slane ni več rož na vrtu. Seveda bi bilo premalo, ko bi ostalo le pri dobro znanih besedilih in napevih. Zato lahko tisto, kar so v svoje pesmi tako učinkovito prelili svoji predniki, zdaj zares spregovori le, če njihova otožna občutja preoblečemo v aranžmaje, ki so bliže sodobnemu ušesu. Prav ti najbolj pričujejo za nič zmanjšano živost slovenske pesmi in njenega vsem našim pokrajinam skupnega tragičnega doživljanja minljivosti na tem svetu.

Ambrož Čopi (1973):

ČE BI JAS BEJLA FČEJLICA

(ljudska iz Števanovcev)

Miro Kokol (1937):

ZAGORSKI ZVONOVI

(gorenjska ljudska)

Tadej Kušar (1975):

JE PA DAVI SLAN'CA PALA

(slovenska ljudska)

Primož Košat/Jakob Jež (1928):

NMAV ČRIEZ JIZARO

(Fran S. Treiber)

 \*\*\*\*\*\*\*\*\*\*\*\*\*\*\*\*\*

VOKALNA SKUPINA A CAPPELLA KUD RAČE

vodja skupine Tone Žuraj

ZVOČNE SAPICE NAŠEGA ČASA

Umetniška iskanja so tisti vabljivi nemir in hkrati največja svoboda, česar so deležni iskalci novega ali neustaljenega skozi umetniške vetrove in viharje časa. Velike in majhne amplitude vzponov in padcev poganjajo iskalce nezadržno naprej v novo, neznano, željno prepiha, odisejsko. Zvočne sapice našega časa Vokalne skupine A cappella so mikrokozmos in odsev večnega pihljanja v to novo, neznano.

Nana Forte (1981):

JADRO

(M. J. Lermontov)

Tone Žuraj (1942):

VENI, MUSICA!

(Tone Žuraj)

Ambrož Čopi (1973):

HARMONIKA VETRA

(Boris A. Novak)

 \*\*\*\*\*\*\*\*\*\*\*\*\*\*\*\*\*

Mešani pevski zbor Cantate, Murska Sobota

zborovodja Dejan Prasl

klavir Tadeja Mesarič

BOND, JAMES BOND

V svetu, polnem gorja, prežečih nevarnosti, bojev in spopadov, vladata žalost in brezup. V takih razmerah ljudje potrebujejo heroja, ki mu zaupajo in v katerega verjamejo. Nekoga, ki v sivi vsakdan vnese žarek upanja in razsvetli mračne obraze ter razblini dvome. Med hladno 2. svetovno vojno je nastala ideja o Jamesu Bondu, ki kot karizmatični agent Britanske tajne službe, s kodnim imenom 007, potuje po eksotičnih krajih in s svojo iznajdljivostjo rešuje grožnje, ki pretijo svetu.

Tako kot karizmatičnega, vsestransko iznajdljivega in nadvse šarmantnega Jamesa tudi člane Mešanega pevskega zbora Cantate druži skupna želja po dobrodelnosti in prižiganju luči upanja v svetu hudobije in gorja. Številka sedem, kot simbol agenta 007, ima tudi za nas prav posebno vrednost, saj prav letos praznujemo svojo 7. obletnico delovanja. Zato nikar več ne skrbite, neustrašni agenti in brhka Bondova dekleta prihajajo, da vas z močjo glasbe rešijo iz vsakodnevnih zagat. Podajte se z nami na razburljivo popotovanje skozi čas in prostor, trepetajte z nami v boju proti zlu, okusite sladkost vroče ljubezni, navdušujte se nad večnostjo diamantov (*Diamonds are forever*, 1971) in razburljivo negotovostjo jutrišnjega dne (*Tomorrow never dies*, 1997). Stali bomo pokončno in se s pogumnim korakom podali v nove boje, tudi če se bo nad nami razpiralo sivo, mračno nebo (*Skyfall*, 2012). Prihaja Cantate. MePZ Cantate.

Monty Norman (1928)/Jay Althouse (1951):

JAMES BOND THEME

Paul Epworth (1974), Adele Adkins (1988):

SKYFALL

(Paul Epworth, Adele Adkins)

Mitchell Froom (1953), Sheryl Crow (1962):

TOMORROW NEVER DIES

(Mitchell Froom, Sheryl Crow)

John Barry (1933–2011):

DIAMONDS ARE FOREVER

(Don Black)

**PRIMORSKA**

**petek, 21. 11. 2014 ob 20.00**

MOŠKI PEVSKI ZBOR JEZERO, DOBERDOB, ITALIJA

zborovodkinja Zulejka Devetak

harmonika Viljem Gergolet

ŽIVETI – UMRETI NI BILO VPRAŠANJE

Projekt MPZ Jezero nosi kot naslov prvi verz poezije Filiberta Benedetiča, ki je vklesana na spomeniku padlih v NOB v Doberdobu, lahko pa bi bil tudi Slovenska umetna partizanska pesem.

Partizanska pesem je ustrezala namenu časa, v katerem je nastajala. V obdobju 2. svetovne vojne je taka pesem podpirala borce, ki so zapustili domove in odšli v boj. Dajala jim je pogum, upanje v boljšo prihodnost, spominjala jih je na padle tovariše, zato se je tudi tako krepko zakoreninila v dušo ljudstva. Večkrat je slovenska partizanska pesem sprejela melodije starih delavskih pesmi, revolucionarnih skladb, ljudske napeve drugih narodov, pa tudi domače napeve s prirejenim besedilom. K rasti partizanske pesmi so enakovredno pripomogli pesniki (med drugimi Matej Bor, Radovan Gobec in Tone Seliškar) in skladatelji (npr. Karol Pahor, Marjan Kozina, Radovan Gobec, Rado Simoniti). Zelo priljubljene so bile skladbe za moške zbore, ki so z umetniškega pogleda dosegle dokaj visoko stopnjo, hkrati pa se je uveljavila praksa petja ob spremljavi harmonike, najprej ob samospevih, pa tudi pri večglasju. V nasprotju so bili mešani sestavi dokaj manj uspešni. Tudi glasbene oblike so bile pestre: imamo žalostinke, himne, koračnice... Spremljava harmonike in recitacije bodo obogatili naš krajši izbor skladb.

Radovan Gobec (1909–1995):

BOHOR JE VSTAL

(Radovan Gobec)

Sveto (Svetozar) Marolt-Špik (1919–1944)/Radovan Gobec (1909–1995):

PESEM XIV. DIVIZIJE

(Karel Destovnik - Kajuh)

Makso Pirnik (1902–1993):

SMRT V BRDIH

(Nada Carevska - Živa)

Karol Pahor (1896–1974):

NA JURIŠ

(Tone Seliškar)

Rado Simoniti (1914–1981):

VSTAJENJE PRIMORSKE

(Lev Svetek - Zorin)

 \*\*\*\*\*\*\*\*\*\*\*\*\*\*\*\*\*

MEŠANI PEVSKI ZBOR OBALCA KOPER

zborovodkinja Sonja Mezgec

povezovalka sporeda Špela Tič

POTOVANJE Z VLAKOM

MePZ Obalca bo predstavil tematiko z naslovom Potovanje z vlakom. Izvedli bomo tri stilsko različne skladbe, ki kot celota prikazujejo dogajanje in potovanje na vlaku. Prva bo skladba *Vlak* Uršule Jašovec, ki s fonetičnimi zlogi, šumniki ter raznimi konsonantami ponazarja posnemanje vlaka od prihoda na postajo, vkrcanje ljudi ter izstop na končni postaji. Pri skladbi lahko zasledimo abstraktno-fonetične elemente, kot so srkanje sline, ki ponazarja zapiranje vrat, ritmične elemente npr. tkč tkč, ki prikazujejo vožnjo vlaka in jazzovsko-ritmične elemente, ki jih zasledimo v moškem partu, ko posnema tolkala. Sledi priredba *Nine Hundred Miles* Jonathana Rathbona, ki opisuje domotožje in žalost osebe, ki je od doma oddaljena 900 milj in si neznansko želi priti spet domov. Lahkotnost vožnje je prikazana z jazzovsko značilnimi elementi in ritmičnimi motivi npr. sha sha sha (3- + 3- + 2-osminski ritem) ter da va da ba da dn da va (3+3+2), medtem ko je bolečina osebe, ki je na vlaku, prikazana v »solističnih« delih v celotni basovski liniji. Zadnja skladba *I'm A Train* satirično in hkrati zabavno prikazuje naporno in težko delo vlaka. Tudi ta skladba vsebuje ritmične posebnosti npr. konstante, sinkope in jazzovsko obarvane akorde (+9, +11), ki dajejo ves čas občutek lahkotnosti in igrivosti.

Uršula Jašovec (1986):

VLAK

(Uršula Jašovec)

Jonathan Rathbone (1957):

NINE HUNDRED MILES

(ameriška ljudska)

Peter Knight (1917–1985):

I’M A TRAIN

(Albert Hammond, Mike Hazelwood)

 \*\*\*\*\*\*\*\*\*\*\*\*\*\*\*\*\*

DRUŠTVO MEŠANI PEVSKI ZBOR POSTOJNA

zborovodja Mirko Ferlan

uvodno besedilo: dr. Zvone Žigon

OPELO OB 100-LETNICI

Leto 2014 je leto spomina na začetek največje novodobne svetovne morije, ki je zahtevala na milijone nedolžnih življenj. Spominjamo pa se tudi druge, manj svetovno priznane, a vendar za zborovske umetnike izjemno pomembne obletnice. Letos mineva sto let od smrti največjega srbskega skladatelja Stevana Stojanoviča Mokranjca, ki je s svojimi umetninami povzdignil srbsko (in ne samo) glasbeno kulturo na za tiste čase verjetno najvišjo mogočo raven. Od številnih zborovskih del smo izbrali *Opelo*, molitev za rajne, v poklon velikemu skladatelju in v spomin na žrtve 1. svetovne vojne.

*Opelo* izraža tipičen Mokranjčev poznoromantični slog, v katerem lahko zelo jasno zasledimo vplive pravoslavne pompoznosti in arhaičnega misticizma; to ustvari v glasbi izrazite kontraste, ki so vsekakor povezani v premišljeno celoto. *Opelo* zaznamujejo izrazite in spevne basovske linije in melizmatični postopi, ki so tipični za skladateljev slog.

V primerjavi z drugimi Mokranjčevimi sakralnimi deli ima *Opelo* pretežno polifono strukturo, ki se v nekaterih fragmentih izraža v prefinjenem kontrapunktu. Delo je bilo sicer napisano v liturgične namene in bi bilo navadno razdeljeno na manjše sklope, ki bi jih zbor odpel v dialogu s solistom duhovnikom. Zaradi posrečene kompozicijske in dramaturške celote pa se delo lahko izvaja tudi kot zaključena koncertna skladba.

Steven Stojanović Mokranjac (1856–1914):

OPELO

(pravoslavni pogrebni obred)

 \*\*\*\*\*\*\*\*\*\*\*\*\*\*\*\*\*

MEŠANI PEVSKI ZBOR COMINUM, KOMEN

zborovodkinja Ingrid Tavčar

klarinet Katijana Rener, tolkala Matija Tavčar, harmonika Aleksandar Djokić

IGRAJ KOLCE, NE POSTAVAJ!

Ples in petje sta bila od nekdaj človekova spremljevalca pri vseh pomembnejših mejnikih njegovega življenja, v prazničnih dneh in na koncu večjih opravil. Nekoč obredno in včasih tudi magično vlogo sta v stoletjih prilagajala novim navadam, drugačnim obredom, in jo tako ohranila vse do zdaj. Plese v krogu, tako imenovana narodna kola, poznajo številni narodi, predvsem pa so doma v slovanskih deželah. Kolo kot izraz za ples, pri katerem se plesalci primejo za roke in oblikujejo krog ali polkrog ter plešejo vsi na isti način, je pri nas doma le v Beli krajini – tja so ga kot del njihove kulture prinesli Uskoki, ki so pribežali iz Hrvaške in Bosne. Naš izbor skladb je prerez raznovrstne melodike in ritmike, ki jih pesmi kol različnih narodov vsebujejo. Na začetki nastopa bodo preprostejše oblike kol, pesem *Pobelelo pole*, ki velja na Slovenskem za edini primer balade kot prave plesne pesmi, ter makedonsko kolo *Što mi e milo*. Sledili bosta srbski koli *Ajde Jano* in *Niška Banja*, ki sta navdihnili ameriška skladatelja, da sta ju priredila, kar nam priča o priljubljenosti slovanskega melosa, ki je krepko prekoračil meje narodnega ozemlja. Nastop bo zaokrožila pesem *Igraj kolce* v priredbi skladatelja Jakoba Ježa, ki je uporabil del tako imenovanega metliškega obredja in v osnovi preproste melodije umetelno obdelal in jim dal novo razsežnost.

Prepričani smo, da boste nad koli navdušeni tako, kot smo bili pevci ob usvajanju novih ritmov in ponovnem odkrivanju slovanskih korenin ter iz njih izhajajoče energičnosti.

POBELELO POLE

(belokranjska ljudska)

ŠTO MI E MILO

(makedonski ples)

Tina Harrington (1985):

AJDE JANO

(srbski ples)

Nick Page (1952):

NIŠKA BANJA

(srbsko-romski ples)

Jakob Jež (1928):

IGRAJ KOLCE

(belokranjska ljudska)

 \*\*\*\*\*\*\*\*\*\*\*\*\*\*\*\*\*

KOMORNI ZBOR MUSICA VIVA, TOLMIN

zborovodkinja Erika Bizjak

trobila David Miljančič, Domen Gantar, Matic Kovač, Matija Mlakar, boben Matej Zgaga, continuo Nika Kovačič

SREDI ŽIVLJENJA V SMRT

*Funeral Music of Queen Mary*, ki jo je ob smrti kraljice napisal Henry Purcell, je prefinjena baročna umetnina, v kateri so združeni vsi elementi sakralne glasbe. Barok, ki sicer rad prisega na pretiravanje zvočnih učinkov, se tokrat podredi žalostnemu trenutku toliko, da postane skladba nekakšna lirična popotnica v večno življenje, zvok celotne kompozicije pa je globoko v sebi zastrt in ponižen, zagledan v spoznanje, da smo »sredi življenja v smrti«, da je minljivost najbolj žlahten in pozornosti vreden del bivanja, da angel smrti potrka na naša vrata kot strašna in osvobajajoča skrivnost – šele s smrtjo se začne večnost.

Purcell je skladbo napisal z občutkom. Lahko bi rekli, da jo je napisal tudi z občutkom za lastno smrt, saj je čez nekaj mesecev tudi sam zapustil ta svet. Sodobniki so začutili univerzalnost skladbe, ki je nato zazvenela tudi na njegovem pogrebu. Smrt je pač prehod, med bitji ne dela razlik, »kosi« po za nas skrivnostnem in neznanem ključu; nikoli ne odbira, ker smo vsi že izbrani.

V skladbi je njena moč izražena z veščino velikega mojstra: zborovski part je uravnotežen, zelo zmeren, brez kontrastnih napetosti, čeprav ekspresiven in harmonsko bogat, instrumental pa gradi na ponižni veličastnosti, točno tako, kot si lahko le želimo – žalostno popotnico povzdigne na himnične temelje, čeprav nikoli ne preide v območje pompoznega in »kraljevskega«. Skladba presega trenutek (smrt kraljice) in nam ponudi blagodejni občutek, da smo sredi teme v svetlobi upanja in da šele s smrtjo zares lahko začutimo življenje.

Henry Purcell (1659–1695):

FUNERAL MUSIC OF QUEEN MARY:

* March
* Man that is born of a woman
* Canzona
* In the midst of life
* Canzona
* Thou knowest Lord
* March

(molitve po liturgiji anglikanske cerkve)

 \*\*\*\*\*\*\*\*\*\*\*\*\*\*\*\*\*

KULTURNO DRUŠTVO GORIŠKI KOMORNI ZBOR, NOVA GORICA

zborovodkinja Mateja Černic

klavir Eva Dolinšek

STAREJŠA POEZIJA V UGLASBITVI SKLADATELJEV 20. STOLETJA

Skladatelji večinoma izbirajo poezijo sodobnih umetnikov, večkrat pa iščejo navdih tudi pri besedilih iz starejših zgodovinskih obdobij. To jim ponuja zanimiv izziv, kako je mogoče s sodobnim izrazom prikazati vsebine, ki ne spadajo v njihov čas, a zaradi čustvenega naboja lirične izpovedi stopajo v krog brezčasnosti. Skladatelji poskušajo ob svojem osebnem in sodobnem izrazu najti pridih arhaičnosti, s katerim bi ohranili stik z izvorom besedila.

Najbolj uporabljeno sredstvo so seveda madrigalizmi, pri katerih glasba najbolj izrazito upodablja pomen besede: intervalni skok, ki predstavlja skakanje nimf in satirov (Calusetti) ali od sijaja drhteča narava (Bettinelli). Pojavljajo se disonance in kromatizmi, ki po eni strani s sodobnimi glasbenimi sredstvi (ki segajo v modalnost) še bolj poudarijo vznesenost čustev, kakršna je lahko nesrečna ljubezen (Lauridsen), po drugi strani pa preprosto dajejo lahkotni melodiji pridih sodobnosti (Johanson). Zanimiva je tudi složnost med melosom in ljubezensko liriko treh izmed pomembnejših kultur renesančnega pesništva. Shakespearovo besedilo (Johanson) se izraža v plesni melodiji s klavirsko spremljavo, ki spominja na lutnjo, Orleansova obožujoča pesem nedosegljivi gospe z Debussyjevimi tipičnimi modalnimi posegi izraža vpetost v idealizirano oddaljeno ljubezensko razmerje. Italijanska besedila pa poleg idilične izražajo tudi strast in dihotomijo ljubezni: od pastoralnega razpoloženja (Clausetti) do ognja in trpljenja, ki ga povzroči neusmiljena in nedosegljiva ljubljena (Lauridsen).

Claude Debussy (1904–1963):

TRES CHANSONS DE CAHRLES D'ORLEANS:

* 1. Dieu, qui bon fait la regarder!

(Charles d'Orleans)

Bruno Bettinelli (1955–2008):

TRE ESPRESSIONI MADRIGALISTICHE:

* Già mi trovai di maggio

(Matteo Maria Boiardo)

Pietro Clausetti (1904–1963):

SALTAVAN NINFE

(ljudski napev iz 15. st.)

Sven Eric Johanson (1919–1997):

FANCIES:

* Lovers love the Spring

(William Shakespeare)

Morten Lauridsen (1943):

SIX FIRE SONGS ON ITALIAN RENAISSANCE POEMS:

1. Se per havervi, oimè

(N.N.)

 \*\*\*\*\*\*\*\*\*\*\*\*\*\*\*\*\*

DEKLIŠKI PEVSKI ZBOR PUERI CANTORES TOLMIN

zborovodkinja Barbara Kovačič

klavir Gregor Spacal, tolkala Simon Klavžar

GLASBA, KI ŽIVI V PLESNIH KORAKIH

Glasbena tradicija Srednje in Južne Amerike je izjemno bogata in različna. Vse dežele se lahko pohvalijo z obsežno in značilno zbirko slogov, ki so se izoblikovali iz staroselskih ritmov v dolgi zgodovini vplivov priseljevanj iz Evrope ter dotoka afriških sužnjev. V novem okolju se je vse našteto zlilo v edinstveno glasbeno-plesno zgodbo,v kateri se izrazijo izjemen temperament tamkajšnjih ljudi, strastna predanost glasbi, v kateri prevladujejo izvirni ritmični vzorci, ki so postali popularni po vsem svetu. Kdo ne pozna sambe ali tanga, pri katerih vse našteto dobi svojo vidno in čutno podobo.

Svojo pripoved začenjamo v Venezueli. V njej bomo začutili karibsko vzdušje, sipine, puščavski polotok in Ande, mestni utrip in rajanje. V Argentini, deželi srebra, ki je bil povod za evropsko kolonizacijo,prevladujejo ritmi tanga. V Braziliji, edini portugalsko govoreči in največji državi v Južni Ameriki, se je za potrebe karnevala v Riu razvila samba, živahen, razgiban in radosten ples. Prav v sambi je na najbolj žlahten način zaživelo sožitje afriških, azijskih in evropskih prvin. Bolj ko gremo proti severu, bolj je zvok latinski. Tu že stoletja igrajo merengue. Njegove korenine izhajajo iz afriške glasbe, ki so jo v Dominikansko republiko prinesli afriški sužnji. Na najvišji točki Latinske Amerike je Mehika, dežela z velikim številom žanrov, a najbolj znana po glasbi mariachi, ki je jedro mehiške ljudske glasbe.

Emilio Dublanc (1911–1999):

POR DOS PALOMITAS MUERTAS

(Jose G. Huertas)

Eduardo Lakschevitz (1970):

SAMBALELE

(ljudska iz Brazilije)

Pascale Denis (1975)/Laurina Vasques:

AIRES DE QUISQUEYA

(ljudska iz Dominikanske Republike)

Alberto Grau (1937):

EL BARCITO

(ljudska iz Venezuele)

Stephen Harfield (1956):

LAS AMERILLAS

(ljudska iz Mehike)